દિવાળી પહેલાનો સામાન્ય દિવસ હતો. સૂરજ બરાબર મધ્યાહને હતો. આવી એક બપોરે વડોદરાના અકોટામાં આવેલી ગુરૂપ્રસાદ સોસાયટીના કેટલાક પાડોશીઓ એક વિચિત્ર દુર્ગંધથી પોતપોતાના ઘરબહાર એકઠા થયા હતા. ‘ક્યાંથી ગંધ આવે છે, શેની ગંધ છે’ જેવા સવાલો એકબીજાને પૂછીને ધીમેધીમે માથુફાડતી ગંધની દીશામાં પાડોશીઓ કુતુહલવશ આગળ વધ્યા. બાજુમાં એક બંગલાના અર્ધખુલ્લા દરવાજામાંથી વાસ આવતી હોવાનું નક્કી કરાયું. લોકો બંગલાની આસપાસ એકઠા થયા. હવે વાસનો મુદ્દો બદલાઇ ગયો અને ચર્ચા શરૂ થઇ કે, ઘરમાં તો માજી એકલા જ રહે છે. પાછા બે-ત્રણ દિવસથી દેખાયા નથી…! શું થયું હશે? ની ચર્ચા સાથે નક્કી કરાયું, આપણે ઘરમાં જવા કરતા પોલીસને જાણ કરીએ. કોઇએ પોલીસ કંટ્રોલ રૂમમાં ફોન કર્યો. ઘટનાની જાણ થતા જ ગોત્રી પોલીસ સ્ટેશનની એક જીપ આવી પહોંચી.